Folketing
2002-03-21

Ifølge nøgletallene fra Udlændingestyrelsen var der sidste år, altså i 2001, 75 personer, som fik asyl via ansøgning til en ambassade, og det er vel at mærke 75 personer, som er politisk forfulgt i den »rigtige« forstand, som vi siger, de skal være for at få flygtningestatus i Danmark. Det er folk, der risikerer forfølgelse, og det er også folk, der har en særlig tilknytning til Danmark og i hvert fald ikke har en tilknytning til et andet land, der er stærkere end den, de har til Danmark. Det er en forudsætning for, at de overhovedet kan komme til Danmark, og derfor er det så få. Når man lukker den mulighed, er der kun to muligheder tilbage, og det vil jeg sådan set gerne have fru Birthe Rønn Hornbech til at bekræfte. Den ene mulighed er, at de går til nogle menneskesmuglere for at komme til Danmark, og den anden mulighed er, at de bliver forfulgt. Det er de to muligheder, der er tilbage. Er det så meget velovervejet, hvis man vil stå fast på, at som udgangspunkt vil man beskytte de rigtige flygtninge, som denne gruppe entydigt hører til?